b'\n_START_ARTICLE_\nIslannin keskuspankki\n_START_PARAGRAPH_\nIslannin keskuspankki (isl. Se\xc3\xb0labanki \xc3\x8dslands) vastaa Islannin rahapolitiikasta t\xc3\xa4rkeimp\xc3\xa4n\xc3\xa4 p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4\xc3\xa4n hintavakauden s\xc3\xa4ilytt\xc3\xa4minen. Keskuspankki on velvoitettu my\xc3\xb6s my\xc3\xb6t\xc3\xa4ilem\xc3\xa4\xc3\xa4n Islannin valtion harjoittamaa talouspolitiikkaa, mik\xc3\xa4li se ei ole ristiriidassa hintavakauden s\xc3\xa4ilytt\xc3\xa4misen kanssa. Keskuspankki toimii itsen\xc3\xa4isesti, mutta on Islannin valtion omistuksessa._NEWLINE_Islannin valtiovarain- ja talousasioista vastaava ministeri nimitt\xc3\xa4\xc3\xa4 keskuspankin p\xc3\xa4\xc3\xa4johtajan sek\xc3\xa4 varap\xc3\xa4\xc3\xa4johtajan viiden vuoden toimikaudelle. Rahapoliittisista p\xc3\xa4\xc3\xa4t\xc3\xb6ksist\xc3\xa4 vastaa kolmesta j\xc3\xa4senest\xc3\xa4 koostuva hallintoneuvosto, jotka nimitt\xc3\xa4\xc3\xa4 Islannin p\xc3\xa4\xc3\xa4ministeri korkeintaan kaksi kertaa seitsem\xc3\xa4nvuotiselle toimikaudelle. Islannin keskuspankin p\xc3\xa4\xc3\xa4johtajana on toiminut M\xc3\xa1r Gudmundsson hein\xc3\xa4kuusta 2009 l\xc3\xa4htien.\n_START_SECTION_\nHistoria\n_START_PARAGRAPH_\nRahapolitiikalla ei ollut suurta merkityst\xc3\xa4 Islannin taloudessa toisen maailmansodan j\xc3\xa4lkeisin\xc3\xa4 vuosina. Maan rahapolitiikan toimeenpanosta vastasi vuonna 1885 perustettu valtio-omisteinen Landsbanki, joka kuitenkin toimi l\xc3\xa4hinn\xc3\xa4 yksityisten pankkien tavoin rahapolitiikan j\xc3\xa4\xc3\xa4dess\xc3\xa4 sivuosaan._NEWLINE_Islannin keskuspankki perustettiin maan parlamentin Alltingin p\xc3\xa4\xc3\xa4t\xc3\xb6ksell\xc3\xa4 vuonna 1961 irrottamalla Landsbankista sen keskuspankkitoiminnoista vastaava yksikk\xc3\xb6. Vuonna 1986 keskuspankilta vietiin valta p\xc3\xa4\xc3\xa4tt\xc3\xa4\xc3\xa4 Islannin yksityisten pankkien ja talletuspankkien korkotasoista.'